open-index/open-wikipedia-markdown huggingface dataset:
Angel Salsbach

**Angel R. Salsbach** (☆ 1 di mart 1937 na Boneiru – † 20 di desèmber 2025 na Kòrsou) ta un ingeniero, polítiko, eskritor, músiko, kompositor, i Maestro di Reiki, konosí prinsipalmente komo un pionero i figura legendario riba esenario di jazz di Kòrsou i di Antias Hulandes.

## Biografia
Angel Salsbach a nase na Boneiru komo yu di Hilario (Lachi) Salsbach i Andrea Salsbach-Martijn i tabatin dos hòmber ku tambe a sigui un karera komo músiko. Dionisio (Doy) Salsbach tabata integrante di Los Aventureros na Aruba i Roberto (Papachi) Salsbach di Típiko Boneriano. 

Salsbach ta mustra interes pa músika hopi tempran i ta kuminsá toka mandolin na edat di sinku aña. Despues ku e famia a muda pa Aruba el a deskubri otro instrumento manera piano i tròmpèt. Na 1961 el a siña su mes toka kontrabas.

Na 1957 Salsbach a bai Hulanda pa studia. Un aña despues, el a funda e trio Los Ruiseñores na Hulanda, ku kua el a hasi gira na Hulanda, Bélgika, Fransia i Alemania. Durante e periodo aki, e tambe tabata skirbi músika i letra pa e orkesta Trobadores Tropicales. 

Despues di su estudio el a kuminsa un karera profesional na Kòrsou komo topógrafo den servisio di Kadaster.

Angel Salsbach a fayesé dia 20 di desèmber 2025 na Kòrsou, na edat di 88 aña.

### Músiko i kompositor
Den aña 1964, Salsbach a funda na Kòrsou e Salsbach Jazz Trio, huntu ku e pianista Etzel Provence. E trio a kombiná influensianan internashonal di jazz ku tradishonnan musikal lokal i a presentá tantu den komo pafó di Kòrsou. Di e manera aki, e konhunto a kontribuí na rekonosementu di jazz kurasoleño.

Salsbach a skirbi dos musikal tokante historia di Kòrsou, di kual unu a wòrdu tradusí na aleman. Su pashon pa músika, spesialmente jazz, a hasié konosí den e mundu di músika.

### Eskritor
Komo eskritor, el a skirbi vários buki pa mucha ku ta kroniká su eksperensianan kresiendo na Boneiru.

Komo resultado di un aksidente na 2001, Angel Salsbach a desaroyá afasia. E no por a papia, lesa ni skirbi mas. Pa medio di terapia i perseveransia, el a logra rekobrá e abilidatnan aki. El a skirbi e buki *Skibi sin por papia* tokante su rekuperashon.

## Publikashon i presentashonnan
**Literatura** 
* *Curaçao: Herinneringen en Schetsen*
* *Origen y desaroyo di músika antiyano* (1975)
* *Skibi sin por papia* ((2004)
* *Woud* (2006)

**Músika**
* *E lucha final* (1972, musical huntu ku Etzel Provence)
* *Di Corazante pa Kòrsou* (musical)
* Konsierto di jazz (pa clousura ana akadémiko 1981/82 di UNA. Integrantenan di e trio tabata Angel Salsbach, kontrabas; Etzel Provence, piano y Edsel Clarinda, drum.
* *Prelude musikal di The Dumb Waiter* di Angel Salsbach i The Theatre Players Curaçao den: "The Dumb Waiter" di Harold Pinter (obra teatral 'The Dumb Waiter' (1957) di Harold Pinter (Inglatera, 1930-2008) presentá na Centro Pro Arte/Cultureel Centrum Curaçao).
Oblast

Un **oblast** ta un unidat atministrativo den vários pais, inkluyendo e Federashon ruso, Ukrania, Belarus, Kazakstan, Kirguistan, Bulgaria i Slovakia. E término *oblast* ta wòrdu usá den paisnan di idioma slavo i paisnan ku ántes tabata parti di Union Sovietiko. 

Un oblast ta komparábel ku un region atministrativo òf provinsia den otro paisnan. Oblast ta un nivel di gobièrnu bou di e gobièrnu nashonal i ta wòrdu supdividí den distrito, yamá *raion*. E frontera di oblast ta wòrdu establesé pa motibunan ekonómiko òf atministrativo, loke por kousa ku nan tamaño ta varia masha. Den hopi kaso, oblastnan ta haña nan nòmber for di nan sentro atministrativo. 

Den algun repúblika soviétiko anterior, e término *oblast* a wòrdu remplasá despues di 1991 pa un término derivá for di árabe *wilaya*. Esaki ta e kaso, por ehèmpel, na Usbekistan i Tajikistan (*viloyat*) i Turkmenistan (*welayat*).

Na Rusia tin un revisihon di su sistema atministrativo desde 2000. E reformanan aki ta inkluí e establesimentu di distrito federal i fushon di vários *kraj*, oblast, i distritonan outónomo i repúblika outónomo den unidatnan atministrativo mas grandi, ratifiká pa referèndùm.

## Mira tambe
* Oblast di Rusia
Scol di Musica Rufo Wever

**Scol di Musica Rufo Wever** (Hulandes: Arubaanse Muziekschool Rufo Wever; Ingles: Aruba Music School Rufo Wever) ta un scol di musica situa na Oranjestad, Aruba, cu ta dedica na enseñansa musical formal pa mucha y adulto.

## Historia
E iniciativa pa lanta un scol di musica na Aruba a surgi door di “Stichting Cultureel Centrum Aruba”, cu sosten financiero di Sticusa (Stichting voor Culturele Samenwerking). Den e plan original, Sticusa tabata tambe responsabel pa manda un director y docentenan for di Hulanda.  E meta di e scol tabata pa ofrece enseñansa musical responsable y accesibel, specialmente pa mucha Arubano, na un costo lo mas abou posibel. 

Dia 10 di september 1951 ta funda oficialmente *Stichting Arubaanse Muziekschool*, cu Frans P. Wever como e prome presidente di directiva. Arie Louis Bom a bira e prome director di e scol di musica. E pareha Bom-Been, docentenan cualifica, a cuminsa duna les di piano, fio y canto na nan cas na Mozartstraat 3, Oranjestad, cu mas o menos sesenta studiante. 

E interes grandi pa enseñansa musical a haci e scol crece rapidamente. Pronto e lesnan a wordo extendí pa San Nicolas y Seroe Colorado, y pa aña 1968 e scol ya tabata conta cu diescuater docente y cuater shen studiante inscribi.

Durante su desaroyo, e scol a wordo dirigi pa varios director di Hulanda, entre nan J.J. Stam, M. Hasselaar, y A.J. Seyler.

Na 1998, e scol a cambia su nomber oficialmente pa *Scol di Música Rufo Wever*, como honor na e musico y compositor Arubano, Rufo Wever.

## Organisacion
E scol ta ofrece les den AMV (Algemene Muzikale Vorming), piano, guitara, guitara baho, cuarta, fio, drums y bos (canto). Banda di e cursonan regular, e institucion ta organisa tambe tayer y booth camps intensivo cu ta enfoca riba generonan musical specifico of instrumento particular.

Desde 2024, e musico Arubano Carlos Bislip ta fungí como director di Scol di Música Rufo Wever. 

E scol ta situa na Vondellaan 6, Oranjestad desde september 2025 despues di a muda di Cas di Cultura unda e tabatin su sede pa varios decada. 

## (Ex-)Studiante y (ex-)docente notabel
* Maybelline Arends-Croes
* Carlos Bislip
* Ivan Jansen
* Reno Steba
Oblast di Rusia

E federashon ruso ta dividí den 89 unidat atministrativo, inkluso 46 oblast. Oblast ta tin nan propio parlamento (*duma*) i representante den e parlamento federal, e duma di estado. E gobernador di un oblast tambe ta miembro di e Konseho di Federashon di Rusia. Oblast tin ménos outonomia ku repúblika outónomo.

Desde 2000, un kapa atministrativo a wòrdu establesé riba e unidat aki, den forma di distritonan federal.

## Lista di oblast ruso
Tribon 'i pieda

**Tribon 'i pieda** (*Carcharhinus perezii*) ta un tiburon terestre (Carcharhiniformes) for di e famia di Carcharhinidae. E nòmber sientífiko di e espesie a wòrdu publiká na 1876 komo *Platypodon perezii* pa Poey Felipe.

## Distribushon i habitat

*C. perezii* ta okurí denter e Oséano Atlántiko, for di North Carolina pa Brasil, inkluyendo Bermuda, pa nort di golfo di Mexico, i laman Karibe.
Suave (album)

**Suave** ta e debut album di Basic One. A lansa e album na Aruba den september di 1996 bou di e seya discografico Beach Bum Records.

Suave ta consisti di diesun piesa, kua e di diesun ta un bonus. E single, *suave*, ta comparti e mesun nomber cu e album y a wordo lansa na 18 di juli 1996.

## Lista di piesa

## Credito
### Integrante
* Janiro Eisden (rapper)
* Kurt Labadie
* Valentino King (rapper, areglista)

### Productor
* Ellsworth J. Henriquez (produccion)
* Basic One (produccion)
* Hildward Croes (ingeniero di grabacion y mixmento)

### Autor
* Basic One
* Hildward Croes (adicional; piesa: 3, 5, 6 ,7)
Bislip

**Bislip** por referi na:

## Hende
* Carlos Bislip (1961), músiko i perkusionista di Aruba
* Mario (Dechi) Bislip (1950), futbolista arubano
* Marco Bislip, polítiko di Aruba
* Pedro Bislip (1937-2007), polítiko di Aruba
Feliz Nochi

***Feliz Nochi*** (Aleman/Hulandes: *Stille Nacht, Heilige Nacht*; Ingles: *Silent Night, Holy Night*; Spaño: *Noche de paz*) ta un di e canticanan di Pasco mas conoci y mas canta na mundo. El a wordo skirbi na 1816 door di e sacerdote Joseph Mohr, mientras cu musica a wordo composita pa e organista Franz Xaver Gruber. E cantica a wordo presenta pa prome biaha dia 24 di december 1818, durante misa di Pasco di parokia San Nikolas na Oberndorf, serca di Salzburg, Austria. 

Desde e tempo ey, *Feliz Nochi* a bira un simbolo universal di Pasco. E texto original Aleman a wordo traduci y canta den 320 idioma y dialecto rond mundo. E cantica a wordo graba pa numeroso artista den hopi diferente genero musical. Un di e versionnan mas famoso ta esun di Bing Crosby, graba na 1935 bou di e titulo *Silent Night*. E grabacion aki ta considera como un di e tres disco “single” mas bendi den historia di musica popular. Den hopi interpretacion moderno, e melodia ta wordo toca cu un diferencia menor di e composicion original di Gruber, specialmente den e notanan final.

Na 2011, *Feliz Nochi* a wordo reconoce pa UNESCO como herencia cultural intangibel di Austria.
 
## Papiamento
Na e islanan Aruba, Corsou y Boneiro, *Stille Nacht* ta conoci tambe bou di e nombernan *Pasco di Nacemento*, *Ora Solem* y *Nochi di Paz*. E cantica ta ocupa un luga importante den tradicion di Pasco, specialmente denter di comunidadnan catolico y ta wordo canta durante misa di Pasco, procesionnan religioso y tambe den reunionnan familiar riba bispo di Pasco. 

Na aña 1920, e publicacion na Papiamento, “Canticanan religioso”, di Frater Michael Gregorius, miho conoci como monseigneur Vuylsteke, a inclui e letra di Feliz Nochi. E siguiente letra ta un adaptacion di e version di 1920.

### Feliz Nochi
(*Papiamento – Aruba*)

Ora solem na Bethlehem
keto drumí, tur na es tem.
Santo Esposonan so lamenta.
Mama Maria ta tene brasá
su dushi Niño Hesus. (2x)

Cielonan cla, streanan cla,
mira ki luz, tende canta
himno alegre cu angelico bos:
Den di altisimo gloria na Dios,
pas na tur di bon boluntad. (2x)

Ban, wardador, miedo afor.
Haci lihe, busca awor
den e pesebre e Niño buta,
Doño di mundo, den paña lora;
ta Cristo, boso Señor. (2x)

Ban tur lihe, mira awe
Niño Hesus pa nos nace.
Pa e amor cu nos conoce,
nos curason nos ta bay ofrece,
paga amor cu amor. (2x)
Michael Vuylsteke

**Michael Antonius Maria Vuylsteke** O.P. (☆ 30 di yüli 1869 na Delftshaven, Hulanda - † 4 di ougùstùs 1930 na Willemstad) tabata un religioso i saserdote antiano di iglesia katóliko romano. El a sirbi komo Vikario Apostóliko di Kòrsou for di 1910 te su morto i a hunga un rol importante den e desaroyo di e mishon katóliko den Karibe Hulandes den e promé mita di siglo binti. 

## Biografia
Michael Vuylsteke a nase na Delfshaven, serka di Rotterdam. El a sigui estudio religioso na Nijmegen i na sèptèmber 1888 a drenta Orden Dominikano, unda el a risibí e nòmber monástiko Gregorio. Dia 15 di ougùstùs 1895, el a wòrdu ordená komo saserdote.

Na 1896 el a sali pa Kolonia Kòrsou, unda el a sirbi, komo pastoor di varios parokia, entre nan Santa Cruz (Aruba) (1897-1900), Sint Maarten i Pietermaai na Kòrsou.

Na 1904, ora e Dominikanonan di Hulanda a inisiá nan mishon na Puerto Rico, Vuylsteke a wòrdu nombrá Vikario Provinsial di e mishon nobo. El a okupá e posishon aki te 1910. Durante e periodo aki el a sirbi tambe komo pastoor na Bayamón i Yauco.

Dia 10 di yüni 1910, Vuylsteke a wòrdu nombrá komo e di shete Vikario Apostóliko di Kòrsou i Obispu Titular di Charadrus. El a wòrdu ordená den e katedral di San Juan na Puerto Rico despues di kual el a bolbe Kòrsou pa asumi e funshon obispal. 

### Periodo obispal
Ku su nombramentu na 1910, e mishon empobresé di Kòrsou a drenta un periodo di reorganisashon i ekspansion. Eventonan impaktante ku a tuma lugá tabata Prome Guera Mundial, e establesementu di refineria Isla, i kambionan demográfiko ront di Schottegat. Vuylsteke a enfoká riba fortalesé enseñansa katóliko, amplia infrastruktura pastoral i reakshoná riba e kresementu di poblashon, ku tabata un resultado di, entre otro, migrashon laboral i industrialisashon. 

Dor di su abilidat pa rekoudá fondo mediante predikashi na Hulanda i Merka, el a realisá numeroso proyekto di konstrukshon, manera:
* misa i skol nobo den bario di San Mateo (inkluyendo St. Thomas College) na Kòrsou,
* misa nobo na Noord i Playa na Aruba,
* skol i kas pa frater nobo na Aruba i Boneiru, 
* fundashon di varios parokia nobo na Kòrsou, entro otro Janwe, Soto, Jan Doret, Groot Kwartier i Wishi.

### Fayesementu
Despues di un kaida ku a resultá den un fraktura serio i un operashon grandi, Vuylsteke a fayesé dia 4 di ougùstùs 1930 den Sint-Elisabeth Hospital na edat di 61 aña. Desde 1931, su restunan ta reposa den e mousoleo pa religioso na Rode Weg, Otrobanda.

## Publikashon
* *Prinsesa Clotilde di Saboya. Su Bida i Cartanan* (1914, tradukshon di e obra di Lodovico G. Fanfani)
* *Werklieden Zijn Er Weinig: Overwegingen Gewijd Aan De Roeping Tot De Vreemde Missies*  (1921, Amsterdam)
* *Canticanan religioso* (1920, kolekshon di kantika na Papiamentu, Kòrsou)

## Honor
Desde añanan 1950 Aruba tin un kaya den San Nicolas ku ta hiba su nòmber: *Vuylstekestraat*.

## Mira tambe
* Lista di obispu di Willemstad
Kachu di Afrika

E **Kachu di Afrika** (somali: Geeska Afrika, árabe: القرن الأفريقي, al-Qarn al-Ifriqī), tambe konosí komo e Península Somali, ta e punto mas ost di Afrika kontinental, kaminda Laman Korá ta drenta den Oséano indio. E término ta wòrdu usá no solamente pa e forma geográfiko di e península, sino tambe pa e region mas amplio rondó di dje.

E region di e Kachu di Afrika ta karakterisá pa su posishon stratégiko riba rutanan marítimo internashonal, serka di Laman Korá i Golfo di Aden. Dor di esei, e área a hunga un ròl importante den komersio, migrashon i kontakto kultural entre Afrika, Medio Oriente i Asia desde tempu antiguo.

E paisnan ku ta forma parti di e Kachu di Afrika ta Djibouti, Eritrea, Etiopia i Somalia.

## Historia
E Kachu di Afrika tin un historia hopi antiguo i diverso, ku ta bai bèk te na e promé sivilisashonnan di humanidat. Evidensia arkeológiko ta mustra ku hòmber moderno a biba den e region aki desde mas ku 100.000 aña pasa. E área a fungí komo un brug natural pa migrashon di hende for di Afrika pa Asia, via Laman Korá.

Den tempu antiguo, e region a keda den kontakto intensivo ku sivilisashonnan di Egipto, Arabia i Mesopotamia. E Reino di Punt, konosí for di e fuentenan egipsio, probabelmente tabata situá den parti di e Kachu di Afrika. Komersio di insenso, mirra, oro i specerij a hunga un ròl importante den e region.

Durante e promé siglonan di era kristiano, Kristianismo a bira dominante den Etiopia i Eritrea, mientras ku Islam a yega e Kachu di Afrika den siglo shete via kontaktonan komersial ku e Península Árabe. Desde e periodo ei, Islam a bira e religion dominante den Djibouti i Somalia, mientras ku Etiopia a keda un di e estadonan kristiano mas antiguo di mundu.

Den siglo 19 i promé parti di siglo 20, e region a wòrdu dividí entre e podernan kolonial oropeo. Italia a kolonisá Somalia i Eritrea; Gran Bretania a kontrolá Somalilandia britániko; Fransia a establesé Somalilandia franses (awendia Djibouti); i Etiopia, ku tabata pa su mayor parti independiente, a eksperensiá solamente un okupashon korto dor di Italia (1936–1941).

Despues di e independensia di mayoria di e paisnan di e Kachu di Afrika na mitar di siglo 20, e region a eksperensiá periodonan di instabilidat polítiko, konflikto armá i guera sivíl, manera e guera Eritrea–Etiopia i e guera sivíl na Somalia. A pesar di esei, e Kachu di Afrika a keda di gran importansia geopolítiko dor di su posishon stratégiko na un di e rutanan marítimo mas importante di mundo.
Hargeisa

**Hargeisa** (somali: Hargeysa) ta e kapital i siudat mas grandi di Somalilandia, un estado 'de facto' den Afrika oriental. E siudat ta situá den e parti nortwèst di e pais, den un vaye montañoso riba un altitut di mas òf ménos 1.300 meter riba nivel di laman, loke ta duna Hargeisa un klima mas temperá kompará ku otro siudatnan den e region.

Segun estimashonnan resiente, Hargeisa tin un poblashon di aproksimadamente 1,1 mion habitante, hasiendo e e sentro polítiko, atministrativo, ekonómiko i kultural di Somalilandia.

## Historia
Hargeisa a wòrdu fundá den siglo diesnuebe dor di Sheikh Maddar, un lider religioso somalí, komo un kolonia alrededor di un pos di awa i un sentro di predikashi islámiko. Ku tempu, e lugá a kresé i a bira un sentro urbano importante durante e periodo di e Protektorado britániko di Somalilandia.

Entre 1988 i 1990, durante e fase mas violento di e guera sivíl somalí, Hargeisa a wòrdu bombardiá intensivamente pa e gobièrnu di Siad Barre. E atakenan aéreo i terestre a destrui un gran parti di e siudat i a kobra bida di mas o menos 50.000 hende, mayoria sivíl. E suseso aki ta konsiderá un di e episodionan mas traumátiko den historia moderno di Somalilandia.

Despues di e deklarashon di independensia di Somalilandia na 1991, Hargeisa a pasa pa un proseso amplio di rekonstrukshon, prinsipalmente impulsá pa e poblashon lokal i e diaspora somalilandes. A pesar di falta di rekonosementu internashonal, e siudat a logra restablesé su infrastruktura básiko, sistema atministrativo i bida komersial.

Awendia, Hargeisa ta sede di e palasio presidensial, parlamento, universidatnan, i institushonnan kultural. E ekonomia urbano ta basá riba komersio, servisio, enseñansa i telekomunikashon.

## Puntonan di interes
Puntonan simbóliko i di interes na Hargeisa ta inkluí:
* e tumba di Sheikh Maddar, fundadó di e siudat;
* e Monumento di Guera, ku ta presenta un avion di guera MiG-17 di añanan 1980, konmemorando e destrukshon di e siudat.
* e merkado di Hargeisa, un di e mas grandi i aktivo den Kachu di Afrika.


ASC Leiden - van de Bruinhorst Collection - Somaliland 2019 - 4462 - A food stall run by women in pink and purple shawls with children under a roof of corrugated iron.jpg|Restorant di kaya na Hargeisa (2019)
ASC Leiden - van de Bruinhorst Collection - Somaliland 2019 - 4531 - The lights of Hargeysa at night seen from a terrace of Masala View Restaurant.jpg|Bista nokturno di Hargeisa
ASC Leiden - van de Bruinhorst Collection - Somaliland 2019 - 4515 - Hargeysa War Cemetery with marble headstones for military officers and privates.jpg|Santana di guera na Hargeisa
Stedelijk Museum Schiedam

E **Stedelijk Museum Schiedam** ta un museo pa arte visual hulandes moderno i kontemporaneo na Schiedam, Sùit-Holland. El a wòrdu fundá na 1899. 

Inisialmente, e museo tabata situá den Sint Joris Doelen riba Doeleplein. Desde 1940, e ta alohá den e eks Sint Jacobs Gasthuis na Hoogstraat 112-114. 

Un sekshon klave di e kolekshon permanente ta konsistí di obra di artistanan asosiá ku e movementu Cobra.
Design Museum Den Bosch

**Design Museum Den Bosch** (te 2018: *Stedelijk Museum 's-Hertogenbosch*) ta un museo pa diseño artístiko situá na 's-Hertogenbosch, Hulanda.

E museo ta organisá eksposishonnan temporal ku ta enfoká riba e influensia di diseño riba bida diario i e nifikashon kultural di diseño den un konteksto históriko i kontemporáneo. Banda di e eksposishonnan temporal, e museo ta mantené un kolekshon permanente spesialisá den seramika i hoya, meskos tambe un kolekshon ku ta enfoká riba Posthumano, un tema ku ta trata e relashon entre hende, teknologia i futuro di diseño. 

Design Museum Den Bosch ta miembro di *International Council of Museums* (ICOM, ku sede na Paris) i Museumvereniging (MV, ku sede na Amsterdam).

Desde di mei 2013, e museo ta establesé den e bario Museumkwartier, pegá ku *Noordbrabants Museum*.
San Nicolas Community Museum

**San Nicolas Community Museum** (literalmente Museo Comunitario San Nicolas) ta un museo Arubano, situá den e edificio historico "Nicolaas Store" den centro di San Nicolas.

## Historia y funcion
Na 2013, a habri un exhibicion temporal di San Nicolas Community Museum den ex-edificio di Brenchie's, en frente di e terminal di bus di San Nicolas.
Despues di e restauracion di e monumento Nicolaas Store, e museo a wordo muda pa e edificio aki di dos piso y inaugura oficialmente dia 27 di september 2018.

E museo ta sirbi como un espacio educativo y cultural pa comunidad local y bishitantenan. Banda di su funcion museal, e museo ta dispone di un cafetaria y terasa, loke ta contribui na su rol como un luga di encuentro y intercambio cultural.

San Nicolas Community Museum ta wordo maneha pa Fundacion Museo Arubano y, hunto cu Museo Historico di Aruba y Museo di Industria, a bira e di tres museo bou di su encargo.

## Coleccion
E museo ta dedica na documenta y exhibi e herencia cultural y historico di Aruba, cu enfasis special riba e comunidad di San Nicolas. San Nicolas ta conoci como un centro di gran diversidad multicultural, loke ta surgi principalmente for di migracion masal desde añanan 1920, impulsa door di e establecimento di e refineria di petroleo, Lago Oil & Transport Company. 

E coleccion permanente di San Nicolas Community Museum ta inclui obheto y artefactonan cultural-historico, di cual un parti considerabel a wordo adkeri for di e coleccionista Mario Odor. Tambe ta presenta obra di artistanan moderno di San Nicolas, manera Alydia Wever y Gilbert Senchi, cu ta refleha aspectonan unico y autentico di e bida diario na San Nicolas. 

E salanan di exposicion ta organisa tematicamente y ta trata temanan manera migracion, bida diario, trabou y expresion cultural na Aruba di antaño. 

## Mira tambe
* Lista di museo na Aruba
* San Nicolas
* The Village
Zohran Mamdani

**Zohran Kwame Mamdani** (☆ 18 di òktober 1991 na Kampala) ta un polítiko merikano i miembro prominente di e Partido Demokrátiko i Democratic Socialists of America (DSA). Dia 1 di yanüari 2026 el a asumi e kargo di alkalde di siudat di New York. Anteriormente, e tabata miembro di e Asamblea Estatal di e estado di New York for di 2021 te 2025.

## Biografia
Zohran Mamdani a nase na Kampala, Uganda, den un famia di desendensia indio. Durante su infansia su famia a emigrá pa Merka, unda el a lanta. Su formashon i trayektoria temprano ta marká pa enbolbimentu profundo den asuntunan polítiko i sosial.

### Karera polítiko
Mamdani ta afiliá ku e Partido Demokrátiko i tambe ta miembro di Democratic Socialists of America (DSA), un organisashon ku ta promové politikanan sosial-demokrátiko i progresivo. Den 2020 el a gana elekshon pa e Asamblea Estatal di New York, di kua e tabata miembro for di 2021 te 2025.

Durante e kampaña pa e elekshon di alkalde di New York pa e término 2026–2029, Mamdani a sali ganadó den e pre-elekshon di Partido Demokrátiko, y despues a gana e elekshon general den 2025, logrando asina pa bira e lider di e siudat mas grandi di Merka. 

Mamdani ta apoyá un seri di reformanan progresivo ku tin e meta pa:
* hasi bibienda mas aksesibel pa famianan di klase mediano i abou,
* mehorá transporte públiko den e siudat pa hasi e sistema mas efisiente i inklusivo,
* kontrolá uso di arma pa redusí violensia armá,
* protehá medioambiente i invertí den energia renobabel,
* promové i protehá derechonan LGBT+ y di otro minorianan.
Somalilandia

**Somalilandia** (somali: Jamhuuriyadda Soomaaliland; árabe: صوماللاند, Ṣūmālilānd òf أرض الصومال, Arḍ aṣ-Ṣūmāl), ofisialmente **Repúblika di Somalilandia**, ta un pais den Afrika oriental ku no ta ampliamente rekonosí komo un estado soberano. Internashonalmente, e teritorio ta generalmente konsiderá komo parti di Somalia, apesar di ku Somalilandia a mantene un sistema polítiko, gubernamental i administrativo independiente desde 1991.

Somalilandia tabata anteriormente e protektorado britániko di Somalilandia. Despues di haña independensia for di Reino Uni dia 26 di yüni 1960, e teritorio a uni ku eks-Somalilandia italiano pa forma e Repúblika di Somalilandia. Tras dékadanan di tenshon polítiko, guera sivíl i e kolapso di e estado somalí, Somalilandia a deklará su independensia di Somalia na 1991 i a adoptá su propio konstitushon dia 30 di aprel 2001, kual a wòrdu aprobá mediante un referèndum popular.

E kapital i siudat mas grandi ta Hargeisa, ku ta funshoná komo sentro polítiko, ekonomiko i kultural di e pais.

## Geografia i demografia
Somalilandia ta situá den Kachu di Afrika, riba e kosta sùit di Golfo di Aden. E ta komparti frontera ku Djibouti na nortwèst, Etiopia na pasùit i wèst, i Somalia na ost. E pais tin un área di aproksimadamente 176.120 km², ku un poblashon estimá di mas òf ménos 6,2 mion hende na 2024. 

Mayoria di e poblashon ta di orígen somalí. E grupo étniko mas grandi ta e Isaaq, ku tin un rol dominante den bida polítiko i sosial. Otro gruponan étniko importante ta e Dir (inkluyendo e Gadabuursi i Issa) i e Darod Harti. Kasi tur habitantenan di Somalilandia ta musulman sunita, i Islam ta hunga un rol central den bida diario i institushonnan sosial.

## Gobièrnu
Somalilandia tin un sistema polítiko basá riba un modelo hibrido ku ta meskla institushonnan moderno demokrátiko ku strukturanan tradishonal di tribu. E pais tin un presidente elegí, un parlamento bikameral i elekshonnan periodiko, ku generalmente ta wòrdu konsiderá relativamente estable i pasífiko den konteksto regional.

Apesar di su estabilidat interno i funshonamentu komo un estado di facto, Somalilandia no ta rekonosí ofisialmente pa Nashonnan Uni ni pa mayoria di paisnan ront mundu. No obstante, el tin relashonnan informal i koperashon práktiko ku varios estado i organisashonnan internashonal.

## Ekonomia
E ekonomia di Somalilandia ta basá prinsipalmente riba ganaderia, eksportashon di bestia (spesialmente pa paisnan di Golfo), komersio, i remitidonan finansiero di e diaspora somalí. E waf di Berbera ta un punto stratégiko pa komersio regional, ku invershonnan resiente, entre otro for di Etiopia i kompañianan internashonal.
Golfo di Aden

E **Golfo di Aden** (somali: Gacanka Cadmeed; árabe: خليج عدن, pronunsiashon: Khalyj 'Adan) ta parti di Laman Árabe, situá entre e estadonan árabe di Yemen panort i e paisnan afrikano di Djibouti i Somalia pasùit. E ta konosí tambe komo e Golfo di Yemen.

E Golfo di Aden ta un ekstenshon di e Kanal di Suez i Laman Korá, i ta konektá ku e lamannan aki via e estrecho di Bab el-Mandeb. Konhuntamente, nan ta forma e ruta maritimo stratégiko entre Laman Mediteráneo i Oséano indio. Anualmente, mas ku 20.000 barku komersial ta krusa e golfo, prinsipalmente barkunan ku ta transportá pètroleo, gas, i merkansia general.. 

Hafnan prinsipal rònt di Golfo di Aden ta inkluí e kapital di Djibouti na Djibouti, Bosaso i Berbera na Somalia, i Aden na Yemen. E hafnan aki ta hunga un ròl importante den komersio regional i internashonal.

Apesar di e preshon di tráfiko marítimo intensivo, polushon den e laman aki ta relativamente abou en komparashon ku otro rutanan maritimo na mundu. Komo resultado, e awa ta riku na piská i tin hopi ref di koral ku ta sostené un gran diversidat di bida marino.

## Pirateria
Pa motibu di instabilidat polítiko i konfliktonan den e paisnan rònt di Golfo di Aden, pirateria marítimo a bira un problema serio, spesialmente for di añanan 2000. Atakenan riba barkunan komersial, ku ta bini prinsipalmente for di kosta di Somalia, a pone e ruta marítimo aki bou di gran atenshon internashonal.

For di 2008, varios pais a kuminsá mishonnan naval pa protehá e navigashon den e área. Un di esakinan ta "Operashon Atalanta" di Union Oropeo, ku ta enfoká riba patruyanan marítimo, protekshon di barkunan komersial i humanitario, i lucha kontra pirateria. Pais partisipante den e operashon aki ta inkluí, entre otro, Alemania, Reino Uni, Fransia, Spaña i Bélgika.
Unidat astronómiko

E **unidat atronómiko** (abreviá UA òf ua) ta un distansia ku ta kasi igual na e distansia promedio entre Tera i Solo, mas o ménos 149,6 mion kilometer. Desde sèptèmber 2012, e unidat astronómiko a wòrdu definí komo eksaktamente 149 597 870 700 meter. E definishon aki ta basá riba midimentu for di 2009. Den astronomia, e UA ta wòrdu usá pa representa klaramente distansianan den e sistema solar y mas aleu, dor di relashona nan ku e órbita di Tera rònt di Solo.

Pa aplikashonnan ku ta rekerí presishon, manera den biahe espasial interplanetario, e deskripshon "distansia promedio di Tera-Solo" no ta sufisientemente presis. E órbita di Tera ta kambia gradualmente bou di influensia di e gravedat di otro planetanan. Komo resultado e distansia promedio di Tera-Solo ta mas o ménos 16 kilometer mas grandi ku un unidat atronómiko, i e distansia aki ta oumenta ku mas o ménos 15 centimeter pa aña. Ademas, e órbita di Tera no ta un sírkulo sino un elíptiko, loke ta nifiká ku e distansia entre Tera i Solo ta varia durante e aña.

Pa e motibunan aki, e unidat atronómiko den astronomia a wòrdu definí diferente di 1976 en adelante, prinsipalmente via Kepler su di tres lei. Esaki tabata basá riba un opheto imaginario ku un masa negligente chikitu ku ta move den un órbita sirkular rònt di Solo. E velosidat angualr di un órbita asina ta depende di e stral di órbita. Ora e velosidat angualr ta eksaktamente k=0,017 202 098 95 radial pa dia, pa definishon e órbita tin un stral di 1 UA. Na sèptèmber 2012, e definishon dinámiko aki a wòrdu bandoná i remplasá pa un distansia fiho i sin kambio. 

Otro unidatnan komunmente usá pa distansianan grandi den astronomia ta e aña-lus i parsec. 

## Ehèmpel
* Pluto ta un promedio di 39,5 UA for di Solo.
* Jupiter ta mas o ménos 5,2 UA for di Solo.
* Luna ta mas o ménos 0,0027 UA for di Tera.

### Kombershon
* 1 UA = 149 597 870 700 meter
* 1 UA = 8,317 minüt-lus
* 1 UA = 499 seconde-lus
* 1 aña-lus = 63 241 UA
* 1 parsec = 206 265 UA
Milton Banana

**Milton Banana**, nasé **Antonio de Souza** (☆ 23 di aprel 1935 na Rio de Janeiro — † 15 di mei 1999 na Rio di Janeiro), tabata un drùmer brasilero i un di e figuranan sentral di bossa nova.

Komo outodidakto, Banana a siña toka e drùm independientemente. Den añanan 1950, el a kuminsá toka den e esenanan musikal di bida nokturno na Rio de Janeiro. Debí na su abelidatnan komo drùmer, Banana a djòin masha lihé e grupo di músikonan asosiá ku bossa nova. El akompañá artistanan manera, Luís Eça, Johnny Alf, Roberto Menescal, Carlos Lyra, Baden Powell, Sérgio Mendes, Luís Bonfá e Bola Sete.

Na 1959, el a partisipá den e grabashon di *Chega de Saudade*, un álbum di João Gilberto ku ta wòrdu konsiderá komo e punto di salida pa bossa nova. Na 1963, el a partisipá den álbum *Getz/Gilberto*, ku ta wòrdu mira komo un di e puntonan mas klave den promové bossa nova internasholmente.

Banana a funda trio Milton Banana, ku a lansa mas ku binti álbum. E trio tabata notabel pa tabatin un drùmer komo liderazgo, algu ku no tabata komun pa e tempu.

## Diskografia <small>(selekshon)</small>
* *Milton Banana Trio*, Toshiba, 1965
* *Ao Meu Amigo Tom*, RCA, 1979
* *Sambas de Bossa*, BMG, 1997
24ora

**24ora** ta e prome portal digital di noticia na Aruba. Funda dia 28 di maart 2007 pa Mark-Benson Denz. Publica principalmente den Papiamento (ortografia di Aruba), 24ora tambe tin edicionnan den Spaño, Ingles, y Hulandes. 

24ora tin e lema *Prome den noticia* y ta eligi como e medio di comunicacion di mas grandi den Caribe Hulandes na 2024 y pa dies aña consecutivo. Esaki ta trece cu'ne cu 24ora su confiabilidad y e validez di su contenido ta wordo cuestiona.

Na december 2025, ta estima cu 24ora tin trafico diario di 6,3 mil bishitante, y 191,8 mil bishitante pa luna. Hulanda (60,13%) y Merca (24,81%) ta e paisnan primordial como bishitante. E duracion promedio di un bishitante riba e portal digital ta 1 minuut y 5 seconde.

## Mira tambe
* Lista di corant na Aruba
Sobreturismo

**Sobreturismo** ta referi na e aglomeracion y sobrepoblacion ocasiona pa fluho di turismo excesivo, loke ta resulta den conflictonan cu e residentenan local. Segun e Organisashon Mundial di Turismo (OMT), sobreturismo ta defini como:

*e impacto di [[turismo]] riba un destinacion, of parti di dje, cu ta influencia excesivamente e calidad di bida percibi pa residentenan y/of calidad di experiencianan di bishitante na un manera negativo*. 

E definicion aki ta mustra cu sobreturismo por wordo percibi tanto for di punto di bista di residentenan local, cu ta mira turismo como un factor disruptivo cu ta afecta bida diario, como tambe for di bishitantenan, cu por experiencia un destinacion como sobresaturá y poco atractiva. Fenomenonan manera turismo di “selfie” y comportamento turistico iresponsabel ta wordo frecuentemente menciona como factornan cu ta contribui na e problema.

Hasta mas o menos 2017, e termino sobreturismo tabata wordo uza relativamente poco, pero desde e momentu ey el a bira e expresion mas comun pa describi e impactonan negativo atribui na turismo den destinacionnan popular.

## Caracterisacion
E crecemento rapido di turismo por conduci na conflictonan entre diferente grupo: residente local, pasahero, bishitante den dia y turistanan cu ta pasa anochi. Aunke hopi atencion actualmente ta bay pa e fenomeno di sobreturismo den ciudadnan grandi, manera Amsterdam y Venezia, e por wordo observa tambe den destinacionnan rural, y riba islanan. 

Investigacion di OMT ta mustra cu un percepcion di sobrepoblacion por motiva residentenan local pa protesta contra turismo. E presion cu e cantidad excesivo di bishitante ta pone riba bida diario, infrastructura y espacionan publico por resulta den efectonan negativo, specialmente durante piknan di turismo of den temporada halto. 

Pesey, e concepto di capacidad di carga di un destinacion turistico no ta limita solamente na factor fisico y ambiental, sino tambe na capacidad di carga social: te unda e presencia i comportacion di turista ta wordo acepta door di e poblacion local.

## Diferensia entre sobreturismo y turismo masal
Sobreturismo ta wordo frecuentemente confundí cu turismo masal, pero e dos no ta sinonimo. Turismo masal ta referi na e presencia di gruponan grandi di turista cu ta bishita e mesun destinacion, pero esaki no semper ta resulta automaticamente den sobreturismo. Tin destinacionnan cu ta recibi miyones di bishitante cada aña, manera London, sin cu e impactonan negativo ta wordo considera insoportabel.

Un factor clave den sobreturismo ta cu turistanan por lo general ta uza e mesun infrastructura y servicionan cu tabata originalmente diseña pa residentenan. Ora e demanda ta supera e capacidad di carga di e infrastructura y servicio publico, e sistema ta enfoca riba priorisa e necesidadnan di turista. Den tal situacion, residentenan por wordo forsa pa adapta nan mes na provisionnan di servicio destina principalmente pa turismo, loke por debilita e calidad di bida local.
Mama Driekiel

**Mama Driekiel** ta un escultura representando un turtuga driekiel (*Dermochelys coriacea*), situa riba e rotonde di Eagle Beach na Aruba.

E obra di arte a wordo crea pa e eskultor Arubano Gilbert Senchi riba encargo di gobierno di Aruba y sector priva. E escultura, 4 meter hancho y 2,5 meter halto, traha den brons y cu un peso di aproximadamente dos mil kilo, a wordo fabrica den e tayer di Senchi na Colombia. Debi na retraso relaciona cu e pandemia di coronavirus, e obra a wordo transporta for di Bogota pa Cartagena na 2023 y despues cu barco pa Aruba. E instalacion oficial a tuma luga dia 25 di september 2023, cu e escultura orienta cu cara pa lama. 

## Nificacion y contexto
E tema di e escultura a wordo scohe pasobra e turtuga driekiel ta bishita Aruba pa pone webonan desde miles di aña caba. E turtuganan cu nace na e isla ta bolbe despues di hopi aña pa pone nan mes webonan, loke ta haci e especie un simbolo di continuidad y resistencia natural. E ubicacion banda di Eagle Beach a wordo selecta deliberadamente, pasobra esaki ta un di e luganan principal na Aruba caminda turtuganan marino ta yega pa traha nan neishi y pone nan webonan. 

E temporada di ponemento di webo di driekiel na Aruba ta cuminsa anualmente rond di luna di mei. E turtuga marino ta un especie den peliger di extincion na nivel mundial y tin un status proteha na Aruba.

## Controversia
Poco menos di un siman despues di su instalacion, dia 30 di september 2023, polis a descubri graffiti riba e pedestal di e escultura cu e texto: “No More Hotels”. Despues e activista Nigel Maduro a wordo detene como sospechoso den e caso. E incidente a genera reaccionnan mixto den e sociedad Arubano. Mientras cu algun persona a considera e acto vandalismo, e escultor Gilbert Senchi mes a expresa comprension pa e accion, y a describi esaki como un expresion creativo cu ta aligna cu e mensahe ambiental y di proteccion di naturalesa cu e obra ta intenta di transmití.
Saliña Tierra del Sol

**Saliña Tierra del Sol** ta un saliña natural di mas o menos 1 hectar, rondona pa vegetacion tipico di desierto, situa denter di e compleho Tierra del Sol Resort, Spa & Country Club, un tereno di cancha di golf na e punta nortoost di Aruba. 

Periodicamente e saliña ta yena cu awa, y tin un fluho natural den direccion di lama. Door di su balor ecologico, BirdLife International a reconoce e sitio como un Important Bird Area (IBA). Ora e saliña ta contene awa, e ta sirbi como un sitio di crio pa varios especie di parha, entre nan garsa blanco grandi (*Ardea alba*), garsa blanco chikito (*Egretta thula*), gaito pico blanco (*Fulica americana*) y diferente tipo di pato.

Ademas, e area ta un sitio importante di neishi pa pico di sker (*Rynchops niger*), sternchi pecho ros (*Sterna dougallii*) y otro sternchinan. Durante temporadanan migratorio di primavera y herfst, e saliña ta wordo bishita pa varios parha tipo waders (Charadriiformes).

E vegetacion rond di e saliña ta sostene passerines neotropical (Passeriformes), specialmente chipenan. Barbacoa of paloma di mondi (*Patagioenas corensis*) ta un especie residente den e area.

E saliña di Tierra del Sol no ta un area maneha pa Aruba Conservation Foundation (ACF), manera otro area di IBA. Esakinan ta inclui Saliña Druif, Saliña Bubali, Islanan di Rif Oranjestad, y Islanan di Rif San Nicolas.

## Mira tambe
* Important Bird Area
Garsa Cora

**Garsa Cora** (*Egretta rufescens*) ta un parha den e famia di garsa (Areidae).

## Caracteristica
*E. rufescens* tin un largura di aproximadamente 70 centimeter y un span di hala di 116-125 centimeter. E peso corporal ta varia entre 364-870 gram. E pik di dos tono cu pluma grof riba cabes y nek ta tipico pa e especie. Tin dos morf di color distincto, esta e morf scur y morf blanco. E morf scur ta mas comun cu e morf blanco.

E morfo scur adulto ta staal greis cu un cabes y nek di color frusto (of cane). E garsanan inmadura ta generalmente mas bleek, cu colornan mas cla den greis y frusto. E aparencia di morf blanco ta identico na otro garsa blanco, pero nota pa nan comportacion, pata greis y ros na e base di e pik como adulto.

## Comportamento
E garsa ta core, bula y draai den awa poco hundo mientras cu e ta tene su halanan habri; un tecnica utilisa pa reduci briyo y flush prooi.

## Habitat y distribucion
E garsa ta wordo haya na America Central, Bahamas, Caribe, Golfo di Mexico, y Mexico. E especie ta wordo haya  exclusivamente den habitatnan canto di costa, particularmente riba lodo.

Ta reconose dos subespecie:

* *E. r. rufescens*: sur di Merca, Antias, y Mexico
* *E. r. dickeyi*: Baja California

## Status
E tamaño di poblacion a wordo calcula na 5.000-10.000 na 2020. Desde 2009, e especie aki ta lista como *sensibel pa menasa* riba Lista Cora di IUCN.
Garsa

E **garsa** of **garabet** (Ardeidae) ta un famia di parha denter di e orden Pelecaniformes. E famia ta inclui 66 especie. 

## Taxonomia
### Lista di genero
Ordo alfabetico,cantidad di genero y especie segun IOC World List.
* Genero *[[Agamia]]* (1 especie)
* Genero *[[Ardea (geslacht)|Ardea]]* (16 especie)
* Genero *[[Ardeola]]* (6 especie)
* Genero *[[Botaurus]]* (14 especie)
* Genero *[[Butorides]]* (3 especie)
* Genero *[[Witrugkwak|Calherodius]]* (1 especie)
* Genero *[[Cochlearius]]* (1 especie)
* Genero *[[Egretta]]* (13 especie)
* Genero *[[Gorsachius]]* (2 especie)
* Genero *[[Nyctanassa]]* (2 especie)
* Genero *[[Nycticorax]]* (6 especie)
* Genero *[[Hainankwak|Oroanassa]]* (1 especie)
* Genero *[[Pilherodius]]* (1 especie)
* Genero *[[Syrigma]]* (1 especie)
* Genero *[[Tigriornis]]* (1 especie)
* Genero *[[Tigrisoma]]* (3 especie)
* Genero *[[Zebrilus]]* (1 especie)
* Genero *[[Zonerodius]]* (1 especie)

### Extinto
* Genero *[[Zeltornis]]* (1 especie)
Garsa Blanco Chikito

**Garsa Blanco Chikito** (*Egretta thula*) ta un especie di e famia di garsa (Ardeidae).

## Caracteristica
*E. thula* ta un garza di tamaño mediano, ku ta midi 56 pa 66 centimeter di largura, y ta pisa aproximadamente 350 pa 380 gram. E span di hala ta rond di 100 centimeter. E plumashi ta completamente blanco briyante. E cuero rond di e nanishi, entre e pik y e wowonan geel, ta geel di color y claramente visibel; durante temporada di cria mayoria be ta cambia pa color cora. E parti ariba y punta di e pik ta greis scur, mientras cu e parti abou ta blanco. E patanan tambe ta greis scur. Macho y embra ta identico den aparencia.

## Comportamento
E dieet di *E. thula*, mescos cu mayoria especie di garsa, ta consisti di pisca, molusco, dori, reptiel chikito, y insecto. Hopi biaha e garsa ta para keto canto di awa, warda pa prooi pasa landa. Ademas, *E. thula* ta uza su patanan pa spanta bestia mita scondi for di tera, y ta gara nan cu su pik largo. E garsa tambe sa pisca door di bula riba e superficie di e awa, kaminda e ta pik rapidamente un pisca for di awa. Den areanan habri e garsa por wordo haya regularmente rond di bestia di cria, kaminda e ta gara insecto. Pa jaag riba kreeft chikito e ta cora door di awa poco seco.
## Reproduccion
*E. thula* ta cria principalmente den colonia, cu hopi biaha ta consisti di varios especie di garsa. Criamento ta sosode tanto banda di costa como riba banki di lagonan di awa dushi. E neishi ta consisti di rama, blachi y pluma  y ta wordo construi generalmente den mata. E macho ta colecta e material pa neishi, cu loke e embra ta construi e neishi. 
E embra en general ta pone tres pa cuater webo blauw-berde cla. Incubacion di webo ta wordo cria pa ambos mayor, y ta dura un periodo di 20-26 dia. Despues di mas o menos 20-25 dia e criatura ta ful pluma y ta bandona e neishi, y ta independiente despues di mas o menos un luna i mita.

## Distribucion y habitat
*E. thula* ta ser haya exclusivamente na Noord y Sur America. E distribucion ta extende for di sur di Canada te na Chile y Argentina, inclui Caribe. E garsa ta residencia den regionnan mas calor, mientras cu poblacion den areanan mas friu pa nort y pa zuid ta migra pa regionnan mas calor durante winter.

### Subespecie
Ta distingui entre dos subespecie:

* *E. thula brewsteri*: west di Noord America 
* *E. thula thula* : oost y sur di Noord America pa central di Chile y noord di Argentina.
Supespesie

Den klasifikashon biologiko, un **supespesie** ta un rango taxonómiko di organismo. E supespesie ta abou di espesie. 

E klasifikashon ta wòrdu usá pa poblashon di espesie ku ta biba den diferente área geográfiko, i ta diferensiá den tamaño, forma òf otro karakterístikanan físiko (morfologia), pero tòg por krusa entre otro ku éksito. No ta tur espesie ta wòrdu parti den supespesie; pa rekonosé supespesie, mester tin por lo menos dos.

E desishon pa rekonosé un supespesie ta wòrdu tumá pa un taksonomiko. Un kriterio komunmente usá ta ku diferente poblashon por krusa, asta si algun desendiente maskulino ta steril. Den naturalesa, e ta típiko pa supespesie no reprodusí, pasobra nan ta separá pa geografia òf selekshon seksual. E diferensianan entre supespesie ta generalmente ménos pronunsiá ku esnan entre espesie.

## Nomenclatura
E nòmber sientífiko di un espesie ta binominal (òf binario), ku ta konsistí di dos palabra latin: e nòmber di genero i espesie. E nòmber sientífiko di un supespesie ta varia un poko dependiendo di e kódigo nomenclatural. 

Den zoologia, nòmber di subespesie ta trinominal, ku ta konsistí di e nòmber binominal sigui pa e nòmber di supespesie. Tur komponente di e nòmber trinominal ta skirbí den kursivo. Por ehèmepel, panter tin e nòmber binominal *Panthera pardus*, miéntras ku *Panthera pardus fusca* ta referí na e supespesie di panter indio.  

Den botánika, supespesie ta un di e vários rangonan bou di espesie, inkluso rangonan manera variedat, supvariedat, forma, supforma. E rango ta wòrdu indiká pa e palabra "supespesie" òf abreviá **subsp.** (e abreviashon ssp. ta ménos preferá). Un ehèmpel ta *Schoenoplectus californicus* subsp. *tatora*.
Forma (biologia)

Den nomenclatura botániko, un **forma** (abreviá **f.**) ta un rango taksonomiko mas abou ku espesie, supespesie, i variedat.

Ehèmpel di famia Cactacaea:
* *Acanthocalycium spiniflorum* f. *klimpelianum*
* *Acanthocalycium spiniflorum* f. *peitscherianum*
* *Acanthocalycium spiniflorum* f. *violaceum*
Esakinan ta nòmber di e tres forma denter di e espesie *Acanthocalycium spiniflorum* pa distinguí entre variashonnan ku un òf mas karakterístika minúskulo. Por ehèmpel, e beinaam (latin: *epitheton*) *violaceum* ta típiko referí na e koló lila.
Zeekát buladó

**Zeekát buladó** òf **Zeekát pia largu** (*Sepioteuthis sepioidea*) ta un espesie di sekat den e famia Loliginidae. 

## Taksonomia
E nòmber sientífiko di e espesie a wòrdu publiká na 1823 komo *Loliga sepioidea* pa Henri Marie Durotay de Blainville.

*S. sepioidea* hopi biaha ta wòrdu konfundí ku e famia Sepiidea, pa e alanan grandi ku ta ekstendé pa un gran parti kantu di e mantel. Adishonalmente, e kurpa ta mas anchu ku otro sekatnan, kua ta kontribuí mas ainda na e similaridat aki.

E nòmber sientífiko tambe ta reflehá e similaridat aki. E elemento "sepio" (kua ta aparese den e genero i nòmber spesifiko) ta referí na e Sepiidea di genero *Sepia*, miéntras ku "-teuthis" ta indiká ku e animal ta un sekat.

## Distribushon i habitat
*S. sepioidea* ta wòrdu hañá den parti wèst di Oseano Atlántiko, entre Florida te na e kosta pa nort di Sur Amérika. Normalmente, *S. sepioidea* ta wòrdu hañá den awanan kanto di kosta poko hundu, spesialmente denter i rònt di ref di koral.

## Deskripshon
Bou di kondishon normal, *S. sepioidea* ta eksponé un mancha di koló brùin na e banda dorsal (direkshon di lomba) i un koló mas kla, blanku, na parti ventral (direkshon di barika). *S. sepioidea* ta kapas di kambia koló, patronchi, i tekstura di kuero, pa komuniká i kamuflá.

## Komportashon

### Alimentashon
*S. sepioidea* ta yag riba bestianan marino chikitu, manera kabaron. E sekat ta kapturá e prooi ku dos tentakel largu ku e puntanan formá komo un klòp, i ta ranka esaki den direkshon di e boka. E prooi ta wòrdu konsumí ku yudansa di un struktura duro, den forma di un pik.

### Sosialisashon
Normalmente, ta observa *S. sepioidea* den un skol. E skolnan aki ta forma pa individuonan di tamaño i etapa di desaroyo similar.

Un karakerístika notabel di *S. sepioidea* ta su abilidat pa simultaneamente reflehá diferente patronchi na ambos banda di e kurpa. Esaki ta permiti un macho pa señala agreshon pa ku un rival di un banda, miéntras ta basilá un embra na e otro. Interakshonnan entre machu rival por eskalá den eksposishon impreshonante, inkluso patronchi kontrasta di zebra.

## Reprodukshon
Meskos ku otro espesie di sekat, *S. sepioidea* ta reprodusí solamente un biaha den nan bida. Despues di pone webu i kuido paternal, e adultonan ta muri.